Utad så det ut som om KrFs prosess med å velge side var blitt styrt etter en lærebok i partidemokrati. KrF åpnet dørene til fylkespartienes årsmøter slik at offentligheten kunne følge diskusjonene. Diskusjonene var gode, intense og heftige, men uten harde personangrep fra noen av sidene.

Den eneste virkelig stygge flekken på prosessen var blå sides kupp av fylkespartiets årsmøte i Rogaland og samrøret mellom nestleder Kjell Ingolf Ropstad og statsminister Erna Solberg der hun lovet Ropstad forhandlinger om abortloven hvis KrF gikk inn i hennes regjering. Hvor stygt dette egentlig var vet vi først nå etter VGs avsløring mandag om møtet på Statsministerens kontor og den tette samkjøringen mellom Ropstad-fløyen og Høyres folk.

Helge Simonnes: Mange er sinte i KrF nå

Før møtet med Erna Solberg og Høyres to nestledere var Kjell Ingolf Ropstad i villrede om hva han skulle gjøre. Skulle han ligge lavt og risikere at Hareides side vant, eller skulle han gå til full krig mot partilederen og hans forslag om å regjere sammen med Sp og Ap? Ropstad hadde overfor Hareides folk forsikret om at han ville være lojal mot Hareide selv om de var uenige om veivalget. Innerest inne håpet Ropstad på at Hareide skulle vinne!

Ropstads tilsynelatende ro skapte stor uro i Høyres ledelse. Statsminister Erna Solberg og hennes folk hadde ikke i sin villeste fantasi trodd at Knut Arild Hareide ville skifte ut Erna Solberg med Jonas Gahr Støre. Jeg husker hvordan Høyres «spinndoktorer» sprang rundt som skremte høns i Stortingets korridorer etter Hareides historiske tale til landsstyremøtet der han forslo regjeringssamarbeid med Sp og Ap. KrF-nestlederen lå i startgropen til å tape maktkampen i KrF og Erna Solberg lå an til å tape statsministertaburetten. Høyres ledelse forsto at de måtte gripe inn for å få fart på nestleder Ropstad.

VG skriver om en superhemmelig sammenkomst på Statsministerens kontor 11. oktober der KrFs to nestledere, Kjell Ingolf Ropstad og Olaug Bollestad, møtte Høyres ledelse. Ropstad informerte om dramatikken i KrF. Hareide kunne vinne kampen. Hvis ikke, ville Hareide gå av som partileder. På møtet ble det drøftet endringer i abortloven.

Etter dette ble det fart på Ropstad. I alle taler rundt om i landet kjørte han knallhardt på abortsaken. Ropstad samarbeidet med Høyre om en mediestrategi der han skulle utfordre Solberg og Ap-leder Jonas Gahr Støre om de ville være åpne for endringer i abortloven. De visste selvfølgelig at Støre ikke kunne være med på det. Statsminister Erna Solberg var klar. Hun sa straks ja til å forhandle om abortloven da hun ble spurt om det.

Leste du denne? At Erna tør!

Kjell Ingolf Ropstad står fullstendig avkledd etter VGs avsløring. Få trodde vel at denne milde mannen fra Sørlandet kunne være en så kynisk og hard maktpolitiker som det han nå står fram som. Han er illojal mot partileder Hareide og sitt parti når han oppsøker Høyres ledelse for å få hjelp til å vinne maktkampen i KrF. Høyre er tross alt en politisk motstander selv om KrFs høyrefløy vil inn i Solberg-regjeringen. Det finnes knapt et eksempel på at en nestleder, ja to nestledere når vi inkluderer Bollestad, har opptrådt slik tidligere. KrFs prosess med å velge politisk side har kokt ned til et rått og kynisk maktspill.

Dette må få konsekvenser for Kjell Ingolf Ropstads kandidatur som ny leder i KrF etter Hareide. Det ville være oppsiktsvekkende og ganske utrolig om KrF velger en leder som splitter partiet og som ikke er i stand til å lege de sår som er skapt. Ropstad har vært illojal overfor den sittende lederen. Han har samarbeidet med en politisk hovedkonkurrent for å nå sitt mål om å komme i regjering med Høyre, Frp og Venstre. Det blir også nå et spørsmål om Ropstads pågående budsjettforhandlinger med regjeringen og regjeringsforhandlingene som starter når statsbudsjettet er i boks, bare er et politisk skuespill. Mistanken er sådd om at Kjell Ingolf Ropstad og hans folk allerede har solgt seg til Høyre for et løfte om å forhandle om abortlovens paragraf 2 c.

Statsminister Erna Solberg har berget statsministertaburetten stortingsperioden ut. Men hennes ettermæle har fått en smell som vil hefte ved henne. Det er ikke mange velgere som hadde trodd at Erna ville bruke abortloven så kynisk som hun nå gjør.